Søndag aften blev det besluttet, at der skal tilføres én milliard kroner ekstra til sundhedsvæsenet i Danmark. Pengene er en del af den såkaldte coronavinterpakke, der skal få sygehusene gennem en "ekstraordinært svær vintersæson", som lurer lige om hjørnet. Og de ekstra finanser er både tiltrængte og nødvendige, mener Ulla Astman, der er regionsrådsformand i Region Nordjylland. - Vinterpakken kan være med til at få vores sygehuse godt igennem en ekstra svær tid med mange udskudte behandlinger, og hvor vi har flere akutte patienter end normalt samtidig med, at vi også har flere coronapatienter, siger Ulla Astman (S). Regionernes valg Pengene fra aftalen går til hele sundhedsvæsenet, og det er op til regionerne at bestemme, hvad midlerne skal bruges på. Det, mener Ulla Astman, er en god beslutning. - En regional udmøntning sammen med de faglige organisationer er et klogt valg, da behovene er forskellige og skal sikre både fastholdelse og rekruttering af dygtige medarbejdere, siger hun. En glædelig vinterpakke Det er ikke kun hos regionerne, at smilene er store i kølvandet på aftalen. Også fagforeningen FOA og Fagbevægelsens Hovedorganisation er tilfredse med udsigten til en ekstra milliard til det danske sundhedsvæsen. - Det er nødvendigt at finde løsninger på det akutte problem, som coronaepidemien skaber, siger forbundsformand i FOA Mona Striib i en pressemeddelelse. Samtidig glæder formand for Fagbevægelsens Hovedorganisation Lizette Risgaard sig over, at pengene ikke på forhånd er øremærket til en bestemt personalegruppe. - Medarbejderne i sygehusvæsenet oplever et meget stort pres. Derfor er det godt, at det er lykkedes at lande en aftale, som helt ekstraordinært sikrer flere midler til særlige midlertidige indsatser og til alle personalegrupper, som yder en ekstra indsats, siger hun i en pressemeddelelse. Dog peger forbundene på, at pakken udelukkende er en midlertidig løsning. Udfordringer med lønforskel og utilfredshed vil ikke kunne afhjælpes med den ekstra milliard, som nu ligger klar til regionerne, lyder det. Se sundhedsøkonom Jes Søgaard fra Syddansk Universitet kommentere på corona-vinterpakken:

Referat:
Pengene fra aftalen går til hele sundhedsvæsenet, og det er op til regionerne at bestemme, hvad midlerne skal bruges på.